'Landets smukkeste cykelrute' har fået en overhaling.

Langs Gardasøens skråninger slanger 140 kilometers cykelsti sig. I et par år har det været muligt for de godt 220.000 turister, der hvert år valfarter til den italienske sø at cykle på en svævende cykelsti. Prisen for den svævende cykelsti? En lille milliard kroner. I Nordjylland fås det både billigere, kortere og knap så halsbrækkende - og dog. Styrter du kan du også godt blive våd - så tæt er du på vandet. I disse dage genåbnes den nye cykelrute 32 på 65 kilometer langs Maraigerfjord. Og grundet påsken er der lagt store og små påskeæg ud i disse dage, som du kan finde. Frygtede for sikkerheden De nye, 'gamle' rute langs skiftevis cykelstier, landeveje, småveje og grusveje er blevet lidt nemmere, fortæller Jørgen Hammer Sørensen (DF), formand for kommunens Teknik og Miljøudvalg: - Før så vi, at cyklisterne blev udfordret på de stejle spor og strækninger, som faldt sammen med vandreruter. Det duer ikke, siger han om sikkerhedsrisikoen og ønsker - ligesom ved Gardasøen - at den nye rute tiltrækker turister på to hjul. - Jeg er sikker på, at den bliver et sandt tilløbsstykke for cykelglade mennesker fra nær og fjern, siger udvalgsformanden. Ændringen af strækningen kommer fordi man har måttet droppe Bramslev Bakkers meget kuperede terræn til fordel for cykelstien ved Valsgård. Før cyklede man også forbi Skandinaviens største gravhøj Hohøj og igennem de brostensbelagte gader i Mariager, men de strabadser er nu droppet: - Brosten er måske guf for rutinerede cykelryttere, men de er ikke i så høj kurs hos os almindelige cyklister, siger Jørgen Hammer Sørensen. I stedet løber ruten langs lystbådehavnen og havnen i Mariager.